  Туспуктэм: Руслан Нуриахметов Наталия Сильвестрова Удмуртиын 2023-тӥ арын эшшо 41,5 иськем тямыс сюрес люкетэз тупатъялозы. Ужъёсты «Безопасные качественные дороги» йӧскалык ӵектосъя Вавож, Кез, Сюмси, Ува но Эгра ёросъёсын, озьы ик Воткаын ортчытозы. Со сярысь улосвыл тӧролэн но кивалтэтлэн пресс-службазы ивортӥз. Туэ Удмуртилы лэсьтӥськонъёсты ӝоггес ортчытон понна коньдэтысь 1,1 миллиард котыр манет висъязы. « 900 миллион манет ми сюресъёсты тупатонлы басьтомы но эшшо 184,9 миллион – улосмылы кык кулэлыко лулчеберет юртъёсты лэсьтонлы » Ярослав Семёнов, Удмуртиысь кивалтэтлэн тӧроез Сюресъёсты тупатон сяна, туэ Якшур-Бӧдья ёросысь Лынга гуртысь ивортодэтъя но лулчеберетъя центрез но Пичи Пурга ёросысь Аксакшурысь дышетонъя но шутэтсконъя центрез пуктыса быдтозы. Азьвыл ужъёсты 2024-тӥ арын йылпумъяны чакламын вал. Лэсьтӥськонэз «Культура» но «Комплексное развитие сельских территорий» йӧскалык ӵектос улсын быдэстозы. Тодэ вайытом, Удмуртиын 2023-тӥ арын «Безопасные качественные дороги» йӧскалык ӵектосъя 118 иськем сюресъёсты тупатъяны чакламын, 2024-тӥ арын – 14 сюресъёсты. Тегъёс: сюресъёс тупатъянужъёс йӧскалыкӵектосъёс Удмуртия  